O b r a z l o ž e nj e 

Prijedloga odluke o javnim priznanjima Grada Opatije
I. PRAVNA OSNOVA ZA DONOŠENJE ODLUKE

Temeljem odredbe članka 35. Zakona o lokalnoj i područnoj (regionalnoj) samoupravi ("Narodne novine" broj 33/01, 60/01- vjerod. tumačenje, 129/05, 109/07, 125/08, 36/09, 150/11, 144/12, 123/17, 98/19 i 144/20), u daljnjem tekstu: Zakon, predstavničko tijelo jedinice lokalne samouprave donosi statut jedinice lokalne samouprave kao i odluke i druge opće akte kojima uređuje pitanja iz samoupravnog djelokruga jedinice lokalne samouprave. Kao jedno od pitanja iz samoupravnog djelokruga jedinice lokalne samouprave je i pitanje uređivanja javnih priznanja grada, pa je tako odredbom članka 8. Zakona propisano da se statutom grada podrobnije uređuju, između ostalih pitanja i  javna priznanja, a odredbom članka 11. Zakona da predstavničko tijelo općine, grada i županije može pojedinu osobu koja je zaslužna za općinu, grad, odnosno za županiju proglasiti počasnim građaninom, da se počašću ne stječu posebna prava, odnosno obveze i da se ona može opozvati ako se počastvovani pokaže nedostojnim takve počasti te da predstavničko tijelo može utvrditi i druga javna priznanja.

Statutom Grada Opatije ("Službene novine Primorsko-goranske županije" broj 49/23) propisano je sljedeće:

· Grad Opatija dodjeljuje javna priznanja za iznimna dostignuća i doprinos od osobitog značenja za razvitak i ugled Grada, a poglavito za naročite uspjehe u unapređivanju gospodarstva, znanosti, kulture, zaštite i unapređivanja čovjekovog okoliša, sporta, tehničke kulture, zdravstva i drugih javnih djelatnosti, te za poticanje aktivnosti koje su tome usmjerene (članak 9. Statuta)

· Javna priznanja Grada Opatije su:

1. Počasni građanin Grada Opatije,

2. Nagrada Grada Opatije za životno djelo,

3. Nagrada Grada Opatije,

4. Zahvalnica Grada Opatije. (članak 10. Statuta)
· Uvjeti za dodjelu javnih priznanja, njihov izgled i oblik, kriterij i postupnost njihove dodjele, tijela koja provode postupak i dodjeljuju priznanja, uređuju se posebnom odlukom Gradskog vijeća.
(članak 11. Statuta).

II. ANALIZA STANJA

U Gradu Opatiji na snazi je Odluka o javnim priznanjima Grada Opatije koju je Gradsko vijeće Grada Opatije donijelo na sjednici 15. prosinca 2015. godine. Odluka je objavljena u "Službenim novinama Primorsko-goranske županije" broj 37/15, a stupila je na snagu 27. prosinca 2015. godine.

Na sjednici održanoj dana 11. prosinca 2019. godine, Gradsko vijeće je, na prijedlog tadašnjeg Ocjenjivačkog suda za dodjelu javnih priznanja Grada Opatije, donijelo Odluku o izmjenama i dopunama Odluke o javnim priznanjima. Odluka je objavljena u "Službenim novinama Primorsko-goranske županije" broj 32/19, a stupila je na snagu 1. siječnja 2020. godine.

U proteklom je dugogodišnjem razdoblju primjene navedene Odluke ocijenjeno da bi bilo poželjno u tekst same Odluke unijeti određene nomotehničke, terminološke i jezične izmjene, kao i strukturalno sadržaj odluke posložiti na način da ona bude preglednija i da bude olakšana njezina primjena. Nadalje, uslijed donesenih Izmjena i dopuna Odluke kojima je izmijenjen tekst čak tri članka Odluke te kojima su dodana dva potpuna nova članka, Odluka je postala djelomično nerazumljiva te je bila otežana njezina primjena. Tijekom primjene odluke također se pokazalo da određene odredbe zahtijevaju dodatna i detaljna pojašnjenja i tumačenja. Na navedeno je ukazano i ove godine prilikom provođenja postupka utvrđivanja prijedloga za dodjelu javnih priznanja od strane predsjednika Ocjenjivačkog suda, koji je prema ovome Odjelu pokrenuo inicijativu da se pristupi izradi nove Odluke kojom bi se jasnije i detaljnije normirao postupak, postupanje tijela koja sudjeluju u postupku te kako bi se djelomično administrativno rasteretio Ocjenjivački sud, rad kojeg bi trebao biti što učinkovitiji, s naglaskom na stručnoj obradi suštine i kvalitete samih prijedloga.

Neovisno o tome što ovim prijedlogom pretežiti dio teksta sada važeće Odluke nije doživio značajnije suštinske izmjene, ocijenjeno je svrsishodnim pristupiti izradi potpuno nove Odluke u cilju, kako je već navedeno, njezine preglednosti, jasnoće i olakšane primjene, kako za potencijalne predlagatelje u postupku podnošenja prijedloga za dodjelu javnih priznanja, tako i rada Ocjenjivačkog suda u postupku ocjenjivanja pristiglih prijedloga i utvrđivanja prijedloga za dodjelu javnih priznanja.

Pregled svih novina u odnosu na dosadašnji tekst Odluke dan je unutar obrazloženja pojedinih članaka Prijedloga odluke  u poglavlju u nastavku.

III. OBRAZLOŽENJE POJEDINIH ODREDBI PRIJEDLOGA ODLUKE

U članku 1., sukladno utvrđenju iz članka 11. Statuta Grada Opatije, opisuje se  predmet uređenja odluke te je u odnosu na raniju formulaciju, tekst neznatno izmijenjen kako bi tekst članka bio usklađen sa sadržajem same odluke. 

U stavku 2. članka sukladno nomotehničkoj praksi dodana je rodna odredba.

Članak 2. sadrži opću odredbu o kriterijima za dodjelu javnih priznanja Grada Opatije.

S obzirom da su vrste javnih priznanja već određene sukladno Zakonu u Statutu Grada Opatije, vrste javnih priznanja ne određuju se ovom odlukom, već se odlukom samo razrađuju pojedina pitanja vezana za uvjete, kriterije i dodjelu javnih priznanja, tako da je dio teksta sadašnje odluke koji se odnosi na vrste javnih priznanja u ovom prijedlogu odluke izostavljen.
Članak 3.

U ovom su članku propisani uvjeti i kriteriji za dodjelu javnog priznanja Počasni građanin Grada Opatije. Umjesto dosadašnjeg termina imenovanja koristi se termin proglašavanje Počasnim građaninom kao prikladniji. Ujedno se nedvojbeno propisuje da se ova počast dodjeljuje za života, kako bi nedvojbeno bila otklonjeno možebitno tumačenje da se ta počast može dodijeliti i posthumno.
Članak 4. 

U ovom su članku propisani kriteriji i uvjeti za dodjelu Nagrade Grada Opatije za životno djelo, a formulacija dosadašnjeg sadržaja članka neznatno je izmijenjena, dok su uvjeti i kriteriji u suštini ostali u okvirima do sada propisanog.

Članak 5.

U ovom su članku propisani kriteriji i uvjeti za dodjelu Nagrade Grada Opatije. Vremensko razdoblje postignuća i doprinosa prošireno je na posljednje dvije godine koje prethode godini u kojoj se dodjeljuje Nagrada.

Vremensko razdoblje u kojem se čelniku pravne osobe koja je dobila Nagradu ne može dodijeliti ista Nagrada povećano je sa tri na pet godina, ali je istodobno pojašnjeno da se ta zapreka odnosi  isključivo na isto postignuće odnosno doprinos zbog kojeg je Nagradu dobila pravna osoba.

Članak 6.  

U ovom su članku propisani kriteriji i uvjeti za dodjelu Zahvalnice Grada Opatije u okvirima popisanog u sadašnjoj Odluci.
U članku 7. propisuje se da se Nagrada Grada Opatije i Zahvalnica Grada Opatije, kao i do sada,  mogu dodijeliti fizičkim odnosno pravnim osobama neovisno o njihovom prebivalištu odnosno sjedištu. Isto je propisano i za Nagradu za životno djelo u članku 4. Prijedloga odluke.

Članci 8. i 9.

U članku 8. propisan je opći uvjet koji se odnosi na sva javna priznanja, a člankom 9. je propisano ograničenje broja Nagrada Grada Opatije. Ti uvjeti nisu izmijenjeni u odnosu na uvjete propisane u sadašnjoj odluci.

Članak 10.

S obzirom da je odredba ovog članka propisana na temelju odredbi Zakona o sprečavanju sukoba interesa u obnašanju javnih dužnosti koji zakon je prestao važiti donošenjem Zakona o sprječavanju sukoba interesa koji je sada na snazi („Narodne novine“ broj 143/21 i 36/24), terminologiju ovog članka potrebno je prilagoditi izričaju zakona koji je sada na snazi, a kojim se uređuje sprječavanje sukoba između privatnog i javnog interesa u obnašanju javnih dužnosti. Obveznici tog Zakona izrijekom su navedeni u članku 3. Zakona, a terminom obveznika su, između ostalog obuhvaćeni predsjednici i članovi uprava trgovačkih društava u kojima Grad Opatija ima većinski udio te predsjednici i članovi uprava trgovačkih društava u većinskom vlasništvu trgovačkih društava u kojima većinski udio ima Grad Opatija te ih nema potrebe u ovom članku posebno navoditi.

Neovisno o činjenici što članovi Gradskog vijeća formalnopravno nisu obveznici iz članka 3. Zakona, tim su im Zakonom utvrđene neke obveze te se predlaže da i oni budu obuhvaćeni odredbom članka 10. nove Odluke, tim više što su obveznici Etičkog kodeksa nositelja političkih dužnosti u Gradu Opatiji („Službene novine Primorsko-goranske županije“ broj 20/22) koji im nalaže izuzeti se iz situacija koje bi mogle predstavljati potencijalni sukob interesa.

U preostalom djelu članka zadržano je dosadašnje rješenje.
Nova Glava i članci 11. i 12.
U članku 11. stavku 2. upotpunjuje se pravna praznina u sadašnjoj odluci te se nedvojbeno propisuje da odluku o dodjeli Zahvalnice donosi Gradonačelnik samoinicijativno ili na prijedlog Ocjenjivačkog suda. U suštini isto je predviđeno i sadašnjom odlukom iako je to bilo nedovoljno jasno propisano.

U članku 12. propisan je sadašnji sastav Ocjenjivačkog suda te su dodani novi stavci 3., 4. i 5. kojima se popunjava pravna praznina te izrijekom propisuje da se i na ovo radno tijelo primjenjuju opći akti koji se primjenjuju i na druga radna tijela Gradskog vijeća te se detaljnije propisuje koji je upravni odjel nadležan  za pružanje stručne i administrativne pomoći u radu Ocjenjivačkog suda.

Člancima 13. do 17. propisuje se postupak podnošenja prijedloga za dodjelu javnih priznanja, izuzev Zahvalnice Grada Opatije.
Postupak je uređen sadržajno u pretežitom dijelu vrlo slično postupku propisanom dosadašnjom odlukom, izuzev u dijelu teksta nekih odredbi kako slijedi:

· termin pozivni natječaj predlaže se zamijeniti terminom javni poziv

· umjesto objave cijelog teksta natječaja, koji se objavljuje i na mrežnoj stranici Grada Opatije, predlaže se u javnom tisku objaviti samo obavijest o raspisanom javnom pozivu, a cijeli tekst javnog poziva predlaže se objaviti samo na mrežnoj stranici Grada Opatije

· predlaže se da pravo podnošenja prijedloga za dodjelu javnih priznanja ima i Gradonačelnik

· pojašnjava se da se odgovarajuća dokumentacija koja se prilaže prijavi odnosi na dodatna pojašnjenja obrazloženih postignuća i doprinosa

· propisuje se da za podnošenje prijedloga za dodjelu nagrade mora biti pribavljena prethodna suglasnost predloženika odnosno članova njegove obitelji.
Predlaže se ključna novost da se prijeđe na digitalni način podnošenja prijedloga te da se prijedlozi mogu podnijeti isključivo elektroničkim putem na propisanom obrascu koji je sastavni dio javnog poziva. 

U članku 18. 

U ovom članku izrijekom se propisuju zadaće nadležnog upravnog odjela koji pruža Ocjenjivačkom sudu stručnu i administrativnu pomoć u radu te se zadržava dosadašnje rješenje po kojem Ocjenjivački sud, na temelju vlastite procjene, a u cilju što kvalitetnije ocjene pristiglih prijedloga, može od predlagatelja zatražiti da se prijedlog potkrijepi i dodatnom dokumentacijom te da eventualno predloži modifikaciju samog prijedloga kako je navedeno u stavku 3. tog članka.

Članak 19.

Jasnije se razrađuje način glasovanja Ocjenjivačkog suda o prijedlozima za dodjelu Nagrade Grada Opatije i način formiranja konačnog prijedloga prema Gradskom vijeću.

Članak 20.

Dodatno se naglašava da Gradsko vijeće glasuje o svakom pojedinom prijedlogu o dodjeli javnog priznanja odvojeno.

Članak 21.

Važećom odlukom je predviđeno da na svečanoj sjednici Gradskog vijeća predsjednik Gradskog vijeća proglašava počasnog građanina i uručuje mu Povelju te uručuje u obliku povelja i ostale nagrade, što u praksi nije slučaj jer opravdano nagrade uručuju zajedno predsjednik i  gradonačelnik. Stoga se predlaže taj dio teksta izmijeniti na način da nagrade uručuju predsjednik Gradskog vijeća i/ili gradonačelnik, što je dobra praksa i u ostalim jedinicama lokalne samouprave.

Ujedno se pojašnjava da je riječ o svečanoj sjednici koja se održava u povodu Dana Grada.

Člancima 22. do 26.  uređuje se izgled javnih priznanja, pri čemu se predlažu izmjene u sadržaju teksta povelja na način da se umjesto dosadašnje naznake područja iz kojeg se javno priznanje dodjeljuje u poveljama izrijekom navede opis postignuća i doprinosa zbog kojih se kandidat predlaže, a koje je navedeno u odluci Gradskog vijeća o dodjeli priznanja.

Nadalje, ubuduće bi povelje o dodjeli javnih priznanja, pored predsjednika Gradskog vijeća potpisivao i gradonačelnik.

Članak 27. 
Evidenciju dodijeljenih javnih priznanja Grada Opatije ustrojavao bi i vodio, kao i do sada, nadležni upravni odjel. 

U članku 28. se utvrđuje da danom stupanja na snagu Odluke prestaje važiti dosadašnja Odluka o javnim priznanjima Grada Opatije („Službene novine Primorsko-goranske županije“ broj 37/15 i 32/19).

U članku 29. predlaže se da Odluka stupi na snagu 1. siječnja 2027. godine, kako bi javni poziv za dodjelu javnih priznanja u 2027. godini bio raspisan, a potom i postupak dodjele priznanja proveden,  u skladu s odredbama nove Odluke. 

IV. FINANCIJSKA SREDSTVA POTREBNA ZA PROVEDBU ODLUKE

Za provedbu ove Odluke nije potrebno osigurati dodatna financijska sredstva u Proračunu Grada Opatije.

V.  SAVJETOVANJE SA ZAINTERESIRANOM JAVNOŠĆU

Za tekst Nacrta prijedloga Odluke o javnim priznanjima Grada Opatije potrebno je na mrežnoj stranici Grada Opatije provesti savjetovanje sa zainteresiranom javnošću sukladno Zakonu o pravu na pristup informacijama, u trajanju od 30 dana.
NACRT PRIJEDLOGA ODLUKE

Na temelju članka 35., a u svezi s člankom 11. Zakona o lokalnoj i područnoj (regionalnoj) samoupravi ("Narodne novine" broj 33/01, 60/01- vjerod. tumačenje, 129/05, 109/07, 125/08, 36/09, 150/11, 144/12, 123/17, 98/19 i 144/20) i članaka 11. i 29. podstavka 21. Statuta Grada Opatije („Službene novine Primorsko-goranske županije“ broj 49/23), Gradsko vijeće Grada Opatije na sjednici održanoj dana ____________ 2026. godine, donijelo je

ODLUKU

o javnim priznanjima Grada Opatije

I. OPĆA ODREDBA
Članak 1.

(1) Ovom Odlukom se utvrđuju kriteriji i uvjeti za dodjelu javnih priznanja Grada Opatije, tijela koja provode postupak i dodjeljuju javna priznanja, postupak  podnošenja prijedloga, odlučivanja i dodjele javnih priznanja te izgled i oblik javnih priznanja.
(2) Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

II. KRITERIJI I UVJETI ZA DODJELU JAVNIH PRIZNANJA 

Članak 2.

Javna priznanja Grada Opatije, utvrđena Statutom Grada Opatije, dodjeljuju se radi odavanja priznanja za iznimna dostignuća i doprinos od osobitog značenja za razvitak i ugled Grada Opatije, a posebice za naročite uspjehe u unapređivanju gospodarstva, znanosti, odgoja i obrazovanja, kulture, zaštite i unapređivanja okoliša, sporta, tehničke kulture, zdravstva, socijalne skrbi i drugih javnih djelatnosti te za poticanje aktivnosti koje su tome usmjerene.
Članak 3.

(1) Počasnim građaninom Grada Opatije može se za života proglasiti fizička osoba koja nema prebivalište na području Grada Opatije, a istaknula se naročitim zaslugama za napredak i promicanje ugleda Grada Opatije. 

(2) Proglašenje počasnim građaninom znak je počasti i ne daje nikakva posebna prava.

(3) Titula počasnog građanina može se opozvati ako se ta osoba pokaže nedostojnom te počasti.

(4) Odluku o opozivu donosi Gradsko vijeće na prijedlog ovlaštenih predlagatelja iz članka 15. ove Odluke.
(5) Počasnom građaninu Grada Opatije ne mogu se dodijeliti druga javna priznanja Grada Opatije.

Članak 4.

(1) Nagrada Grada Opatije za životno djelo (u daljnjem tekstu: Nagrada za životno djelo) je javno priznanje koje se dodjeljuje fizičkoj osobi za cjelovito postignuće za života, a koje predstavlja izuzetan i osobito vrijedan doprinos razvoju Grada Opatije iz područja kulture, gospodarstva (turizam, ugostiteljstvo i dr.), znanosti, odgoja i obrazovanja, zdravstva i socijalne skrbi, tehničke kulture, sporta, zaštite i unapređenja okoliša i drugih javnih djelatnosti.

(2) Nagrada za životno djelo može se dodijeliti fizičkoj osobi neovisno o njezinom prebivalištu, pod uvjetom da joj ta nagrada nije već ranije dodijeljena.

(3) Godišnje se dodjeljuje jedna Nagrada za životno djelo.

(4) Nagrada za životno djelo može se dodijeliti i posthumno, u kojem slučaju se, iznimno od odredbe stavka 3. ovog članka,  u istoj godini mogu dodijeliti dvije Nagrade za životno djelo.

Članak 5.

(1) Nagrada Grada Opatije je javno priznanje koje se dodjeljuje fizičkim i pravnim osobama za iznimna postignuća i doprinos od osobitog značenja u područjima iz članka 4. stavka 1. ove Odluke i društvenom životu Grada Opatije. 

(2) Ako se Nagrada Grada Opatije dodjeljuje fizičkoj osobi, vrednuju se njezina postignuća i doprinos ostvareni tijekom posljednje dvije godine koje prethode godini u kojoj se dodjeljuje nagrada.

(3) Nagrada Grada Opatije može se dodijeliti i grupi fizičkih osoba pod uvjetom iz stavka 2. ovog članka, kada je ostvarenje odnosno doprinos koji se nagrađuje, rezultat njihovog zajedničkog rada.

(4) Ako Nagradu Grada Opatije dobije pravna osoba, ta nagrada se te iste godine, kao ni sljedećih pet godina, ne može dodijeliti i čelniku te pravne osobe za isto postignuće odnosno doprinos zbog kojeg je nagradu dobila pravna osoba.
Članak 6.

Zahvalnica Grada Opatije je javno priznanje koje se dodjeljuje fizičkim i pravnim osobama za donacije i slične aktivnosti, za uspješnu suradnju te za doprinos razvoju i ugledu Grada Opatije. 

Članak 7.

Javna priznanja iz članaka 5. i 6. ove Odluke mogu se dodijeliti fizičkim odnosno pravnim osobama neovisno o njihovom prebivalištu odnosno sjedištu.

Članak 8.

Istoj fizičkoj ili pravnoj osobi može se u jednoj kalendarskoj godini dodijeliti samo jedno javno priznanje Grada Opatije.

Članak 9.

(1) U jednoj kalendarskoj godini mogu se dodijeliti najviše tri Nagrade Grada Opatije fizičkim osobama i najviše tri Nagrade Grada Opatije pravnim osobama.

(2) Odredba stavka 1. ovog članka o ograničenju broja nagrada ne primjenjuje se na slučaj kada se Nagrada dodjeljuje grupi fizičkih osoba iz članka 5. stavka 3. ove Odluke.

Članak 10.

Javna priznanja Grada Opatije ne dodjeljuju se za vrijeme trajanja mandata obveznicima u smislu zakona kojim se uređuje sprječavanje sukoba između privatnog i javnog interesa u obnašanju javnih dužnosti, članovima Gradskog vijeća te ravnateljima ustanova kojima je Grad Opatija osnivač ili suosnivač.

III. NADLEŽNA TIJELA

Članak 11.

(1) Odluku o proglašenju Počasnim građaninom Grada Opatije, Nagradi za životno djelo i Nagradi Grada Opatije donosi Gradsko vijeće Grada Opatije (u daljnjem tekstu: Gradsko vijeće), na prijedlog Ocjenjivačkog suda za dodjelu javnih priznanja Grada Opatije (u daljnjem tekstu: Ocjenjivački sud).

(2) Odluku o dodjeli Zahvalnice Grada Opatije donosi Gradonačelnik samoinicijativno i/ili na prijedlog Ocjenjivačkog suda.

Članak 12.

(1) Ocjenjivački sud ima predsjednika i osam članova koje imenuje Gradsko vijeće.

(2) Predsjednika Ocjenjivačkog suda imenuje Gradsko vijeće iz reda članova Gradskog vijeća, a članove Ocjenjivačkog suda iz reda priznatih stručnjaka iz područja navedenih u članku 2. ove Odluke.

(3) Na pitanja mandata članova Ocjenjivačkog suda te rad Ocjenjivačkog suda na odgovarajući se način primjenjuju odredbe Poslovnika Gradskog vijeća i odluke kojom je uređen način rada radnih tijela Gradskog vijeća.

(4) Predsjednik i članovi Ocjenjivačkog suda imaju pravo na naknadu za rad sukladno odluci kojom je uređena naknada za rad članova Gradskog vijeća i članova radnih tijela Gradskog vijeća.

(5) Stručnu i administrativnu pomoć u radu Ocjenjivačkog suda pruža upravno tijelo Grada Opatije nadležno za poslove Gradskog vijeća (u daljnjem tekstu: nadležni upravni odjel).

IV. POSTUPAK PODNOŠENJA PRIJEDLOGA, ODLUČIVANJA I DODJELE JAVNIH PRIZNANJA

Članak 13.

Prijedlozi za dodjelu javnih priznanja iz članaka 3., 4. i 5. ove Odluke podnose se Ocjenjivačkom sudu na temelju javnog poziva.

Članak 14.

(1) Javni poziv iz članka 13. ove Odluke raspisuje Gradonačelnik.
(2) Javni poziv je otvoren od 15. siječnja do 15. ožujka. 

(3) Javni poziv objavljuje se na mrežnoj stranici Grada Opatije, a obavijest o raspisanom javnom pozivu objavljuje se u dnevnom tisku. 

(4) Tekst javnog poziva obavezno sadrži uvjete i kriterije za dodjelu javnih priznanja, obavezni sadržaj prijedloga i dokumentacije koju je potrebno dostaviti uz prijedlog, prijavni obrazac te način i rok za podnošenje prijedloga.

Članak 15.

(1) Pravo podnošenja prijedloga za javna priznanja iz članaka 3., 4. i 5. ove Odluke ima 1/3 članova Gradskog vijeća, radna tijela Gradskog vijeća, gradonačelnik, pravne osobe, političke stranke i udruge građana.

(2) Prijedlozi iz stavka 1. ovog članka moraju biti potpisani od strane ovlaštenih osoba radnih tijela, pravnih osoba, političkih stranaka i udruga građana.

(3) Prijedlozi se podnose elektroničkim putem na obrascu iz članka 17. stavka 2. ove Odluke.
Članak 16.

Ovlašteni predlagatelji iz članka 15. stavka 1. ove Odluke ne mogu za dodjelu javnog priznanja predložiti samog predlagatelja, ali mogu predložiti vlastite članove, odnosno zaposlenike.

Članak 17.

(1) Prijedlozi za dodjelu javnih priznanja iz članka 15. ove Odluke moraju sadržavati popunjeni prijavni obrazac iz članka 14. stavka 4. ove Odluke te obvezne priloge.
(2) Prijavni obrazac obvezno sadrži:

· podatke o podnositelju prijedloga 

· ime i prezime odnosno naziv te prebivalište odnosno sjedište osobe koja se predlaže za dodjelu javnog priznanja
· vrstu javnog priznanja i područje na koje se prijedlog odnosi

· prijedlog kratkog teksta pisanog priznanja

· potpis ovlaštene osobe predlagatelja.
(3) Obvezni prilozi koje prijedlog za dodjelu javnog priznanja mora sadržavati su:

· iscrpno obrazloženje postignuća i doprinosa zbog kojih se kandidat predlaže

· životopis kandidata za fizičku osobu 

· odgovarajuću dokumentaciju kojom se potkrepljuju navodi o postignućima i doprinosima zbog
kojih se kandidat predlaže

· suglasnost predloženog kandidata za podnošenje prijedloga, odnosno suglasnost člana obitelji
ako se javno priznanje dodjeljuje posthumno, na obrascu koji je sastavni dio javnog poziva iz članka 14. ove Odluke.

Članak 18.

(1) Nadležni upravni odjel Ocjenjivačkom sudu dostavlja informaciju o formalno-pravnoj valjanosti dostavljenih prijedloga.  

(2) Na temelju informacije iz stavka 1. ovog članka i  razmatranja dostavljenih prijedloga Ocjenjivački sud može zatražiti od predlagatelja da dostavi dopunske podatke i dokumentaciju u određenom roku.

(3) Ocjenjivački sud može, uz prethodnu suglasnost predlagatelja, predložiti dodjelu druge vrste javnog priznanja od one koja je predložena, izmijeniti tekst predloženog pisanog priznanja ili predložiti gradonačelniku dodjelu Zahvalnice Grada Opatije.

(4) Prijedloge koji ne zadovoljavaju formalne uvjete natječaja Ocjenjivački sud neće razmatrati.

Članak 19.

(1) O dostavljenim prijedlozima Ocjenjivački sud odlučuje većinom glasova nazočnih članova na sjednici kojoj je nazočna većina od ukupnog broja članova Ocjenjivačkog suda.

(2) Iznimno od odredbe stavka 1. ovog članka, ako su za dodjelu Nagrade Grada Opatije podnesena više od tri prijedloga za dodjelu nagrade fizičkim osobama i/ili više od tri prijedloga za dodjelu nagrade pravnim osobama, Ocjenjivački sud odlučuje na način da svaki član Ocjenjivačkog suda ima pravo svoj glas dati za najviše tri prijedloga za dodjelu nagrade fizičkim osobama i najviše tri prijedloga za dodjelu nagrade pravnim osobama, nakon čega Ocjenjivački sud utvrđuje rang listu kandidata sa najviše tri fizičke osobe i najviše tri pravne osobe koje su dobile najveći broj glasova te o tim prijedlozima glasuje.
(3) Prijedloge iz stavaka 1. i 2. ovog članka koji su dobili većinu glasova članova Ocjenjivačkog suda, Ocjenjivački sud predlaže Gradskom vijeću za dodjelu nagrade.
Članak 20.

(1) Ocjenjivački sud upućuje utvrđene prijedloge za dodjelu javnih priznanja na razmatranje i usvajanje Gradskom vijeću uz odgovarajuće obrazloženje.

(2) Na temelju prijedloga stavka 1. ovog članka, Gradsko vijeće donosi odluke o dodjeli javnih priznanja Grada Opatije na način da o svakom pojedinom prijedlogu za dodjelu javnog priznanja glasuje odvojeno.
Članak 21.

(1) Javna priznanja Grada Opatije iz članaka 3., 4. i 5. ove Odluke predsjednik Gradskog vijeća i/ili Gradonačelnik uručuju dobitnicima na svečanoj sjednici Gradskog vijeća koja se održava u povodu obilježavanja Dana Grada Opatije. Ako osoba kojoj je javno priznaje dodijeljeno ne može priznanje preuzeti, ono se može uručiti i na drugi primjeren način.
(2) Iznimno od odredbe stavka 1. ovog članka, pojedino javno priznanje može se, po posebnoj odluci Gradskog vijeća, uručiti i u nekoj drugoj svečanoj ili protokolarnoj prigodi.

(3) Zahvalnicu Grada Opatije uručuje Gradonačelnik u svečanim ili protokolarnim prigodama.
V. IZGLED I OBLIK JAVNIH PRIZNANJA

Članak 22.

(1) Počasnom građaninu dodjeljuje se Povelja o proglašenju Počasnim građaninom Grada Opatije.

(2) Povelja iz stavka 1. ovog članka sadrži: u zaglavlju natpis REPUBLIKA HRVATSKA, PRIMORSKO-GORANSKA ŽUPANIJA, GRAD OPATIJA i grb Grada Opatije,  na  sredini istaknuti tekst: „POVELJA O PROGLAŠENJU POČASNIM GRAĐANINOM GRADA OPATIJE“, ime i prezime osobe kojoj se Povelja dodjeljuje, oznaku nadnevka svečane prigode iz članka 21. ove Odluke i potpise predsjednika Gradskog vijeća Grada Opatije i Gradonačelnika Grada Opatije.
Članak 23.

(1) Dobitniku Nagrade za životno djelo dodjeljuje se Povelja o nagradi Grada Opatije za životno djelo i novčana nagrada u iznosu koji utvrđuje odlukom Gradonačelnik neposredno prije objave javnog poziva iz članka 14. ove Odluke.

(2) Povelja iz stavka 1. ovog članka sadrži: u zaglavlju natpis REPUBLIKA HRVATSKA, PRIMORSKO-GORANSKA ŽUPANIJA, GRAD OPATIJA i grb Grada Opatije,  na  sredini istaknuti tekst: „POVELJA O NAGRADI GRADA OPATIJE ZA ŽIVOTNO DJELO“, ime i prezime osobe kojoj se Povelja dodjeljuje, opis postignuća koji je naveden u tekstu odluke o dodjeli nagrade, oznaku nadnevka svečane prigode iz članka 21. ove Odluke i potpis predsjednika Gradskog vijeća Grada Opatije i Gradonačelnika Grada Opatije.

(3) Ako se Nagrada za životno djelo dodjeljuje posthumno, Nagradu za životno djelo čini Povelja o nagradi Grada Opatije za životno djelo, koja se uručuje članovima uže obitelji dobitnika nagrade, odnosno njegovim nasljednicima.
Članak 24.
(1) Dobitniku Nagrade Grada Opatije dodjeljuje se Povelja o Nagradi Grada Opatije.

(2) Povelja iz stavka 1. ovog članka sadrži: u zaglavlju natpis REPUBLIKA HRVATSKA, PRIMORSKO-GORANSKA ŽUPANIJA, GRAD OPATIJA i grb Grada Opatije,  na  sredini istaknuti tekst: „POVELJA O NAGRADI GRADA OPATIJE“, ime i prezime fizičke osobe odnosno naziv pravne osobe kojoj se nagrada dodjeljuje, opis postignuća koji je naveden u tekstu odluke o dodjeli nagrade, oznaku nadnevka svečane prigode iz članka 21. ove Odluke i potpis predsjednika Gradskog vijeća Grada Opatije i Gradonačelnika Grada Opatije.

(3) Kada se nagrada iz stavka 1. ove odluke dodjeljuje grupi fizičkih osoba, povelja o nagradi se uručuje svakoj fizičkoj osobi ponaosob.

Članak 25.

Zahvalnica Grada Opatije u zaglavlju ima natpis REPUBLIKA HRVATSKA, PRIMORSKO-GORANSKA ŽUPANIJA, GRAD OPATIJA i grb Grada Opatije,  na  sredini istaknuti tekst: „ZAHVALNICA GRADA OPATIJE“, ime i prezime fizičke osobe odnosno naziv pravne osobe kojoj se zahvalnica dodjeljuje s opisom postignuća iz članka 6. ove Odluke radi kojeg se zahvalnica dodjeljuje, oznaku nadnevka svečane prigode iz članka 21. ove Odluke i potpis gradonačelnika.
Članak 26.

(1) Uz povelje o javnim priznanjima iz članaka 3. 4. i 5.  ove Odluke, dobitnicima priznanja se uručuje i medalja „Svetog Jakova“.

(2) Medalja „Svetog Jakova“ autorski je rad akademske kiparice Tatjane Kostanjević i izrađena je dvostrano u kovanom srebru, promjera 40 milimetara.

Članak 27.

Evidenciju dodijeljenih javnih priznanja Grada Opatije ustrojava i vodi nadležni upravni odjel. 

VI. ZAVRŠNE ODREDBE

Članak 28.

Danom stupanja na snagu ove Odluke prestaje važiti Odluka o javnim priznanjima Grada Opatije („Službene novine Primorsko-goranske županije“ broj 37/15 i 32/19).

Članak 29.

Ovaj Odluka objavit će se u „Službenim novinama Grada Opatije“, a stupa na snagu 1. siječnja 2027. godine.

